Hefðir og hátíðir

Hefðir eru ákveðin menning og tengsl við sögu okkar og fortíð. Í leikskólanum kynnist barnið ýmsu í menningu samfélagsins, sögu okkar og fortíð. Með tímanum hafa myndast ákveðnar hefðir í leikskólanum sem eru mikilvægur hluti af menningu hans.

**• Afmæli barnanna**. Í leikskólanum er haldið upp á afmæli barnanna enda er þetta stór viðburður í lífi þess. Afmælisbarnið er í aðalhlutverki þennan dag og fær það að velja sér glas, disk og afmælislestin er sett fram.

**• Afmæli Dals og jafnframt afmælisdagur Kópavogs.** Leikskólinn á afmæli 11. maí og heldur upp á það í kringum þann dag ár hvert. Í hádeginu býður leikskólinn í samstarfi við foreldrafélagið, foreldrum og börnum í grillveislu og skemmtun í garði leikskólans.

**• Alþjóðlegur dagur kennara** er 5. október og þá gerum við ýmislegt til að vekja börn og kennara til umhugsunar um leikskólann okkar og hlutverk kennara.

**• Bangsadagurinn** og jafnframt afmælisdagur Blæs er haldin í kringum 27. október ár hvert og mega þá börnin koma með bangsa af heiman.

 • **Dagur íslenskra tungu** er haldinn í kringum 16 nóvember og þá er einnig fagnað afmæli Lubba. Leikskólinn leggur áherslu á sögur, vísur, rím, þulur og lög eftir Íslendinga þennan dag. Börnin safnast saman í sal þar sem þau flytja sína vísu eða þulu og jafnframt er þeim sagt frá því hvað var gert í gamla daga.

• **Jólastund með foreldrum**. Foreldrafélagið sér um jólastund tvo eftirmiðdaga í lok nóvembers milli klukkan 14:30-15:30. Annan daginn fyrir eldri og hinn fyrir yngri deildir.

 • **Aðventan**. Í desember eigum við notalegar og rólegar stundir með börnunum, Jólasöngvar, jólaföndur og síðast en ekki síst er kveikt á aðventukransinum í salnum.

• **Fullveldisdagur 1. desember**. Haldið er upp á daginn með því að draga íslenska fánann að húni. Þennan dag gerum við okkur dagamun í mat og borðum hátíðarmat.

**• Jólaskemmtun**. Er yfirleitt um miðjan desember og hefst dagur á .því að borða jólamorgunmat. Haldnar eru tvær skemmtanir, sú fyrri byrjar klukkan 9:30 og hinn klukkan 10:30.

**• Kirkjuferð.** Elstu þrír árgangarnir fara í heimsókn í Lindarkirkju þar sem sungin eru jólalög og lesin jólasaga.

**• Þorláksmessa**. Við gerðum okkur dagamun, borðum skötu og saltfisk ásamt öllu tilheyrandi. Í eftirrétt er höfum við möndlugraut og fær hver deild möndlugjöf frá foreldrafélaginu.

**• Þrettándagleði.** Í kringum 6. janúar dönsum við út jólin og tökum niður jólatréð.

**• Þorrablót** er haldið í byrjun Þorra. Börnin fá að kynnast gömlum hlutum, læra þorralög og borða þorramat.

• **Dagur leikskólans** er haldinn í kringum 6. febrúar. Þessi dagur er hugsaður sem kynning á skólastarfi leikskólans. Þá er afa/ömmu eða öðrum ættingja boðið í heimsókn fyrir eða eftir hádegi.

 • **Bolludagur**. Boðið er upp á rjómabollur þennan dag.

**• Sprengidagur.** Saltkjöt og baunir, túkall........

**• Öskudagur.** Allir mega mæta í náttfötum eða búningum þennan dag. Öskudagsball er í salnum og kötturinn sleginn úr tunnunni.

**• Yngismannadagur/pabbamorgunn.** Þennan dag er öllum feðrum boðið í morgunmat kl: 8:15-9 og er þessi atburður í mars.

**• Yngismeyjadagur/mömmumorgunn.** Í apríl höldum við upp á þennan dag og er þá öllum mæðrum boðið í morgunmat kl: 8:15-9.

**• Sólstöðuhátíð.** Hún er haldin í júní með leikskólanum Núp. Við fórum í skrúðgöngu og hittum börn og starfsfólk í leikskólanum Núpi í undirgöngunum v/Fífuhvammsveg. þar sem við syngjum saman. Síðan er haldið af stað í annan hvorn skólann og þar er boðið upp á skemmtiatriði og grillaðar pylsur.

**Allar þessar uppákomur eru auglýstar á heimasíðunni okkar undir atburðadagatalinu.**